
LIETUVOS RESPUBLIKOS SEIMO
 ETIKOS IR PROCEDŪRŲ KOMISIJA

IŠVADA

DĖL SEIMO NARIO MANTO ADOMĖNO VIEŠŲ PASISAKYMŲ

2013-04-24 Nr. 101-1-4
Vilnius

Seimo Etikos ir procedūrų komisija (toliau ‑ Komisija): Povilas Gylys, Vytautas Juozapaitis, Andrius Palionis, Valdas Skarbalius, Valentinas Stundys, Stasys Šedbaras, Leonard Talmont, Dalia Teišerskytė, Povilas Urbšys, Mečislovas Zasčiurinskas, Edvardas Žakaris, gavusi Seimo Pirmininko pavaduotojo Kęsto Komskio prašymą įvertinti Seimo nario Manto Adomėno elgesį Seimo plenarinio posėdžio metu ir nustatyti, ar nebuvo pažeisti teisės aktų reikalavimai dėl posėdžio metu viešai išreikšto atviro šmeižto, ir, vadovaudamasi Lietuvos Respublikos Seimo statuto (toliau ‑ Statutas) 78 straipsnio 1 dalies 3 punkto nuostata, atliko tyrimą.

Etikos ir procedūrų komisija konstatuoja:

2012 m. lapkričio 16 d. Seimo plenarinio posėdžio metu, svarstant Seimo nutarimo „Dėl Kęsto Komskio išrinkimo Lietuvos Respublikos Seimo Pirmininko pavaduotoju“ projektą Nr. XIIP-6, Seimo narys Mantas Adomėnas kreipėsi į pretenduojantį tapti Seimo Pirmininko pavaduotoju Seimo narį Kęstą Komskį, klausdamas: „O aš norėčiau, kad ir jūs atsakytumėte, ar jūs ir jūsų šeima nutraukėte ryšius su Pagėgių kontrabandos verslu ir nusikalstamomis grupuotėmis?“
Šie teiginiai buvo išplatinti žiniasklaidos priemonėse.

Seimo Pirmininko pavaduotojo Kęsto Komskio teigimu, Seimo nario Manto Adomėno išsakyti teiginiai yra neatitinkantys tikrovės, žeminantys ir niekinantys bei pakertantys pasitikėjimą juo. Iš Seimo nario Manto Adomėno kalbos konteksto aiškiai galima daryti išvadą, kad neva Seimo narys Kęstas Komskis ir jo šeima palaiko ryšius su Pagėgių kontrabandos verslu ir nusikalstamomis grupuotėmis. Seimo Pirmininko pavaduotojas Kęstas Komskis pabrėžė, kad Seimo nario Manto Adomėno paskleisti teiginiai yra konstatuojamojo pobūdžio, dėstomi faktai pateikiami kaip objektyviai egzistuojantys, o ne kaip nuomonė ar samprotavimai. Taip pat Seimo narys Mantas Adomėnas nepateikė jokių tikrai egzistuojančių duomenų ar faktų, kurie leistų pagrįsti paskleistus teiginius.
Pagrįsdamas savo nuomonę Seimo Pirmininko pavaduotojas Kęstas Komskis nurodė, kad tiek 2008-2012 metų Seimo kadencijoje, tiek ir dabar jam yra suteikta teisė dirbti su įslaptinta informacija. Vadovaujantis Lietuvos Respublikos valstybės ir tarnybos paslapčių įstatymo 15 straipsnio 7 dalies nuostata, leidimai asmenims dirbti ar susipažinti su įslaptinta informacija išduodami tik gavus Lietuvos Respublikos valstybės saugumo departamento išvadą, kad asmuo atitinka šiame įstatyme nurodytas sąlygas. 
2013 m. balandžio 10 d. posėdyje Seimo narys Mantas Adomėnas pabrėžė, kad Seimo plenarinio posėdžio metu jis išsakė ne teiginį, o tik pateikė klausimą, jo nuomone, pagrįstą klausimą, nes viešojoje erdvėje ne kartą buvo kalbama apie galimus Seimo nario Kęsto Komskio įtartinus ryšius. Manto Adomėno teigimu viešoje erdvėje paskelbta informacija šiai dienai nėra paneigta. Seimo nario Manto Adomėno nuomone, Seimo narys Kęstas Komskis Seimo posėdžio metu galėjo atsakyti į klausimą, o ne grasinti kalėjimu. 
Atkreiptinas dėmesys, kad 2012 m. lapkričio 16 d. Seimo posėdyje, atsakydamas į jam mestus kaltinimus, Seimo narys Kęstas Komskis nurodė: „Aš turiu visas pažymas ir dirbu su visiškai slapta medžiaga. Jūs puikiai žinote, per tą laiką aš kreipiausi atskirai į visas institucijas, kad nurodytų, ar apie mane arba apie mano šeimos narius turi kokios nors informacijos. Kiek žinau, ir buvusi Seimo Pirmininkė kreipėsi atskirai pasidomėdama, ar yra, ar nėra tokios medžiagos. Aš gali pasakyti, jeigu būtų bet kokios medžiagos, aš žinau, kad būtų atimta...dirbti su slapta medžiaga. Tai rodo dalyką, kad tikrai aš esu nekaltas.“ 


Seimo nario Manto Adomėno pateiktame klausime Seimo nariui Kęstui Komskiui nuskambėjo teiginys, kad jis turėjo ryšių su Pagėgių kontrabandos verslu ir nusikalstamomis grupuotėmis, ir buvo tik paklausta, ar tie ryšiai nutraukti.

Statuto 22 straipsnio 2 dalyje teigiama, kad „Seimo narys už balsavimus ar kalbas Seime, t. y. Seimo, Seimo komitetų, komisijų ir frakcijų posėdžiuose negali būti persekiojamas, tačiau už asmens įžeidimą ar šmeižtą jis gali būti traukiamas atsakomybėn bendra tvarka, t. y. teismine tvarka. Civilinė teisė saugo asmenines neturtines teises ir vertybes, tame tarpe garbę ir orumą. Asmuo turi teisę reikalauti teismo tvarka paneigti paskleistus duomenis, žeminančius jo garbę ir orumą ir neatitinkančius tikrovės, taip pat atlyginti tokių duomenų paskleidimu jam padarytą turtinę ir neturtinę žalą.
Asmens garbė ir orumas yra ginami ir Lietuvos Respublikos baudžiamajame kodekse, kuriuo remiantis nukentėjęs asmuo gali iškelti bylą asmeniui, kuris paskleidė apie kitą žmogų tikrovės neatitinkančią informaciją, galinčią paniekinti ar pažeminti tą asmenį arba pakirsti pasitikėjimą juo.
Lietuvos Respublikos valstybės politikų elgesio kodekse įtvirtinti elgesio principai, kuriais politikai turi vadovautis viešajame gyvenime. Tarp jų pagarbos žmogui ir valstybei principas, įpareigojantis politikus vadovautis Lietuvos Respublikos Konstitucija ir teise, didinti pasitikėjimą valstybe ir jos institucijomis, padorumo principas, įpareigojantis elgtis deramai pagal einamas pareigas, vengti situacijų, kai politiko elgesys kenktų institucijos, kurioje jis eina pareigas, reputacijai ir autoritetui ir pavyzdingumo principas, įpareigojantis politikus deramai elgtis visuomenėje, laikytis visuotinai pripažįstamų dorovės, moralės ir etikos normų (Valstybės politikų elgesio kodekso 4 straipsnio 1 dalies 1, 5 ir 6 punktai).
Etikos ir procedūrų komisija nusprendė:u
1. Rekomenduoti Seimo nariui Mantui Adomėnui savo elgesiu nepažeisti Lietuvos Respublikos valstybės politikų elgesio kodekso 4 straipsnyje įtvirtintų valstybės politiko elgesio principų ir ateityje atsargiau reikšti savo mintis viešai.
2. Seimo narys Kęstas Komskis dėl Seimo nario Manto Adomėno atsakomybės už asmens įžeidimą ar šmeižtą gali kreiptis bendra tvarka.

